ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2478/97 υποβολή: Hiltrud Breyer (V) προς την Επιτροπή (16 Iουλίου 1997)

Θέμα: Natura 2000

1. Έχει συζητήσει η Επιτροπή πως θα συνεργαστούν οι ΓΔ της προκειμένου να χρησιμοποιήσει τα κονδύλια των διαρθρωτικών ταμείων καθώς και με τα Κέντρα Ανάλυσης και Προγραμματισμού, προκειμένου να χρηματοδοτήσει σχέδια διαχείρισης και προστασίας σημαντικών τοποθεσιών;

2. Ένα από τα βασικά προβλήματα που προκύπτουν από την ένταξη των ΧΚΑΕ στην ΕΕ είναι ο τρόπος προστασίας του φυσικού περιβάλλοντός τους από την καταστροφή. Ποιά είναι η πρόοδος που έχουν σημειώσει οι χώρες που υποβάλλουν υποψηφιότητα, επί της διαδικασίας μεταφοράς και εφαρμογής των Οδηγιών HABITAT και NATURA 2000 σε εθνικό επίπεδο; Με την είσοδό τους στην Ένωση, το πρόγραμμα PHARE (το οποίο χρηματοδοτεί τώρα την μεταφορά και εφαρμογή σε εθνικό επίπεδο) παύει να υπάρχει. Με ποιόν τρόπο η Επιτροπή θα διασφαλίσει τη διάθεση αρκετών πόρων προς αυτές τις χώρες, προκειμένου να συνεχιστεί η διαδικασία και μετά την ένταξή τους;

Απάντηση της κας Bjerregaard εξ ονόματος της Επιτροπής (26 Σεπτεμβρίου 1997)

1. Η οδηγία 92/43/ΕΟΚ του Συμβουλίου για τη διατήρηση των φυσικών οικοτόπων καθώς και της άγριας πανίδας και χλωρίδας ((EE L 206 της 22.7.1992 )) η λεγόμενη οδηγία των οικοτόπων, προβλέπει ότι τα κράτη μέλη ανακοινώνουν στην Επιτροπή τα απαραίτητα ποσά για τη διατήρηση των φυσικών οικοτόπων με προτεραιότητα και των ειδών με προτεραιότητα στις τοποθεσίες του δικτύου Natura 2000. Μέχρι στιγμής, κανένα κράτος μέλος δεν έχει ακόμη στείλει τις προκαταρκτικές αυτές εκτιμήσεις, που είναι απαραίτητες για την έγκριση πλαισίου δράσεως για την κοινοτική συγχρηματοδότηση.

Ωστόσο, η Επιτροπή είχε ήδη προπαρασκευαστικές επαφές, προκειμένου να διαπιστώσει τον βαθμό στον οποίο θα μπορούσε να ενσωματωθεί το πρόγραμμα Natura 2000 σε υπάρχοντα χρηματοπιστωτικά μέσα, τα οποία, εξάλλου, περιλαμβάνουν σήμερα ήδη πολυάριθμα αγροπεριβαλλοντικά μέτρα, στα οποία υπάγονται εκείνα που αφορούν την προστασία φυσικών ζωνών ιδιαιτέρου ενδιαφέροντος.

2. Μετά από τις αιτήσεις 10 χωρών της κεντρικής και ανατολικής Ευρώπης για ένταξη στην Κοινότητα, η Επιτροπή παρακολουθεί στενά την προσέγγιση της νομοθεσίας των χωρών αυτών προς εκείνη της Κοινότητας, περιλαμβανομένης της νομοθεσίας που αφορά την προστασία της φύσεως, η οποία προβλέπεται στο περιβαλλοντικό «κεκτημένο». Η γνώμη της Επιτροπής ((Έγγραφο COM(97) 2001 έως 2010 )) περιέχει εκτίμηση της θέσεως των συνδεδεμένων χωρών, όσον αφορά το κεκτημένο. Στις περισσότερες από τις χώρες αυτές, υπάρχει μακρά παράδοση προστασίας της φύσεως και υπήρξε ικανοποιητική πρόοδος κατά την έγκριση νομοθεσίας για την εφαρμογή της οδηγίας 92/43/ΕΟΚ.

Στην ανακοίνωση «Πρόγραμμα δράσης 2000 7 για μία ισχυρότερη και διευρυμένη Ένωση» ((Έγγραφο COM(97) 2000 )), την οποία επίσης πρόσφατα υπέβαλε, η Επιτροπή προτείνει αύξηση των προενταξιακών ενισχύσεων, αρχίζοντας από το 2000, οι οποίες περιλαμβάνουν, εκτός από το PHARE, κλάδο γεωργικής ανάπτυξης και διαρθρωτικό κλάδο. Κατά την ένταξή τους, τα νέα κράτη μέλη θα είναι επιλέξιμα για διάφορα κοινοτικά χρηματοπιστωτικά μέσα, που καλούνται να παρέμβουν σε δράσεις προστασίας της φυσικής τους κληρονομιάς.
ΓΡΑΠΤΗ ΕΡΩΤΗΣΗ E-2962/97 υποβολή: Leonie van Bladel (UPE) προς την Επιτροπή (17 Σεπτεμβρίου 1997)

Θέμα: Ο εφοδιασμός των λιγότερο κινητικών ηλικιωμένων κατοίκων της ΕΕ με είδη διατροφής από τα σουπερμάκετ

1. Φρονεί η Επιτροπή ότι στην ΕΕ, όπου οι δημογραφικές στατιστικές αποδεικνύουν όχι μόνο τη γήρανση του πληθυσμού αλλά, μερικές φορές, και την περιορισμένη κινητικότητά του, θα πρέπει να επιδιωχθούν μέσα που θα διασφαλίζουν την ανεξαρτησία αυτών των ηλικιωμένων;

2. Μπορεί η Επιτροπή να προβεί σε επισκόπηση των διευκολύνσεων αγορών σουπερμάκετ που έχουν δημιουργηθεί στους αστικούς οικισμούς των δεκαπέντε κρατών μελών για τον εφοδιασμό των λιγότερο κινητικών ηλικιωμένων με δέματα ειδών διατροφής κατ' οίκον, έναντι πολύ μικρής αμοιβής;

3. Ποιά μέτρα πρόκειται να λάβει η Επιτροπή στις αστικές περιοχές όπου δεν έχει προβλεφθεί η εν λόγω ανάγκη;

Απάντηση του κ. Flynn εξ ονόματος της Επιτροπής (17 Οκτωβρίου 1997)

1. Ο ανεξάρτητος τρόπος ζωής για ηλικιωμένα άτομα που έχουν προβλήματα κινητικότητας αποτελεί σίγουρα προτεραιότητα στο πλαίσιο υποστήριξης που προσφέρει η Επιτροπή σε ευρωπαϊκά προγράμματα σχετικά με τους ηλικιωμένους ανθρώπους και εξακολουθεί να είναι σημαντικό θέμα μετά από το 1993 που ανακηρύχθηκε Ευρωπαϊκό Έτος για τα ηλικιωμένα άτομα και την αλληλεγγύη μεταξύ των γενεών.

2. Η Επιτροπή δεν κατέχει εμπεριστατωμένες πληροφορίες σχετικά με το θέμα αυτό.

3. Το πρόβλημα που αναφέρει το αξιότιμο μέλος δεν έγκειται στον τομέα αρμοδιότητας της Κοινότητας. Η Επιτροπή θα συνεχίσει ωστόσο να υποστηρίζει τα διευρωπαϊκά προγράμματα που συμβάλλουν στον ανεξάρτητο τρόπο ζωής ηλικιωμένων ατόμων με προβλήματα κινητικότητας στα όρια που επιτρέπει ο προϋπολογισμός.
ΓΡΑΠΤΗ ΕΡΩΤΗΣΗ E-3014/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Προγράμματα ΕΤΠΑ

Στις 30 Νοεμβρίου 1995 η Επιτροπή δημοσίευσε προκήρυξη διαγωνισμού για την υποβολή πρότυπων αστικών προγραμμάτων, στο πλαίσιο των μέτρων καινοτομίας βάσει του άρθρου 10 του ΕΤΠΑ.

Ερωτάται η Ευρωπαϊκή Επιτροπή πόσα σχέδια υπεβλήθησαν από πλευράς Ιταλίας.

Απάντηση της κας Wulf-Mathies εξ ονόματος της Επιτροπής (23 Οκτωβρίου 1997)

Η Επιτροπή, στο πλαίσιο της πρόσκλησης υποβολής προσφορών ((ΕΕ C 319 της 30.11.1995 )) βάσει του άρθρου 10 του κανονισμού του Ευρωπαϊκού Ταμείου Περιφερειακής Ανάπτυξης ((ΕΕ L 193 της 31.07.1993 )), έλαβε 503 προτάσεις, εκ των οποίων οι 119 κατατέθηκαν από την Ιταλία. Εξαιτίας αυτής της έκρηξης ενδιαφέροντος, η τελική επιλογή έγινε βάσει αυστηρής αξιολόγησης. Η Επιτροπή, λαμβάνοντας υπόψη καθορισμένα κριτήρια, επέλεξε 4 προγράμματα από 26 συνολικά, για τις πόλεις του Μπρίντιζι, του Μιλάνου, της Νάπολης και του Τουρίνου.
ΓΡΑΠΤΗ ΕΡΩΤΗΣΗ E-2954/97 υποβολή: Patricia McKenna (V) προς την Επιτροπή (17 Σεπτεμβρίου 1997)

Θέμα: Διάλυση του αγωγού απόρριψης ραδιενεργών καταλοίπων του γαλλικού πυρηνικού συγκροτήματος της Cap de la Hague

H Greenpeace υπέβαλε διαμαρτυρία στην Ευρωπαϊκή Επιτροπή σχετικά με τη διάλυση του αγωγού απόρριψης ραδιενεργών καταλοίπων του γαλλικού πυρηνικού συγκροτήματος της Cap de la Hague.

Η περιβαλλοντική αυτή οργάνωση υποστηρίζει ότι η Γαλλία επέτρεψε στην εταιρεία Cogema να αναλάβει το λεπτό και δυσχερές αυτό έργο, που πιθανόν θα δημιουργήσει σημαντικά ραδιενεργά κατάλοιπα χωρίς να ακολουθηθούν οι σωστές διαδικασίες. Ιδιαίτερα η Greenpeace υποστηρίζει ότι η Γαλλία δεν έλαβε υπόψη την οδηγία του Συμβουλίου 85/337/ΕΟΚ ((ΕΕ L 175 της 5.7.1985, σελ. 40 )) σχετικά με την εκτίμηση των περιβαλλοντικών επιπτώσεων, το άρθρο 37 της Συνθήκης Euratom, σύμφωνα με το οποίο θα έπρεπε να είχε προηγουμένως ενημερωθεί για το εν λόγω έργο η Ευρωπαϊκή Επιτροπή, τη Διεθνή Σύμβαση του Λονδίνου του 1972 και τη Σύμβαση για τη Θαλάσσια Ρύπανση στο Βόρειο Ατλαντικό (ΟSΡΑR)

Ποιά μέτρα προτίθενται να λάβει η Επιτροπή μετά την προαναφερθείσα διαμαρτυρία;

Απάντηση της κας Bjerregaard εξ ονόματος της Επιτροπής (20 Οκτωβρίου 1997)

Οι γαλλικές αρχές έχουν κληθεί να παράσχουν στην Επιτροπή όλες τις σχετικές πληροφορίες όσον αφορά την απόξεση του αγωγού απόρριψης στη La Hague. Αυτό είναι το πρώτο βήμα μιας ενδελεχούς νομικής και τεχνικής εξέτασης, στην οποία λαμβάνονται υπόψη οι περιβαλλοντικοί κίνδυνοι και οι κίνδυνοι από ακτινοβολίες, τους οποίους συνεπάγονται οι εν λόγω εργασίες.
ΓΡΑΠΤΗ ΕΡΩΤΗΣΗ P-3444/97 υποβολή: Olivier Dupuis (ARE) προς την Επιτροπή (21 Οκτωβρίου 1997)

Θέμα: Nεπάλ

Το Κοινοβούλιο, στον προϋπολογισμό του οικονομικού έτους 1997, προσέθεσε στα άρθρα Β7-300 «Χρηματοδοτική και τεχνική συνεργασία με τις αναπτυσσόμενες χώρες της Ασίας» και Β7-301 «Οικονομική συνεργασία με τις αναπτυσσόμενες χώρες της Ασίας» παρατήρηση με την οποία διευκρινίζει ότι η χορήγηση των ποσών που διατίθενται στο Νεπάλ εξαρτάται από την παροχή εγγυήσεων, εκ μέρους των αρχών της χώρας, ότι δεν θα απελάσουν τους προερχόμενους από το Θιβέτ πρόσφυγες. Ποιά συνέχεια έδωσε η Επιτροπή στην παρατήρηση αυτή;

Άρχισε η Επιτροπή συζητήσεις με την κυβέρνηση του Νεπάλ; Ελαβε σχετικές εγγυήσεις όπως είχε ζητήσει το Ευρωπαϊκό Κοινοβούλιο; Εάν όχι, σε ποιά διαβήματα προτίθεται να προβεί; Εχει συγκεκριμένες πληροφορίες σχετικά με την κατάσταση των Θιβετιανών προσφύγων στο Νεπάλ, σχετικά με την εισροή νέων προσφύγων και με τον τρόπο με τον οποίο τους μεταχειρίζονται οι αρχές του Νεπάλ;

Απάντηση του κ. Marin, εξ ονόματος της Επιτροπής (4 Νοεμβρίου 1997)

Το πρόβλημα των προσφύγων εξετάστηκε γενικά με την κυβέρνηση του Νεπάλ κατά την πρώτη κοινή επιτροπή που συγκέντρωσε αρμόδιους από την Κοινότητα και το Νεπάλ, τον Νοέμβριο του 1996, στο πλαίσιο των συζητήσεων για τα δικαιώματα του ανθρώπου. Με την ευκαιρία αυτή, η κυβέρνηση του Νεπάλ έδωσε συγκεκριμένες εγγυήσεις όσον αφορά τον σεβασμό των δεσμεύσεών της υπέρ της προστασίας των δικαιωμάτων του ανθρώπου. Από τότε, η Επιτροπή συνεχίζει τον διάλογο σχετικά με το θέμα αυτό με την κυβέρνηση του Νεπάλ μέσω της αντιπροσωπείας της και παρακολουθεί με προσοχή την εξέλιξη της κατάστασης.

Φαίνεται τώρα ότι σημειώνεται κάποια μείωση του ρεύματος των προσφύγων ενώ καμιά πληροφορία δεν αναφέρει επιδείνωση της κατάστασης, είτε με νέες απελάσεις, ή με τον τρόπο με τον οποίον οι αρχές του Νεπάλ μεταχειρίζονται τους θιβετιανούς πρόσφυγες. Εννοείται ότι εάν διαπιστωθεί επιδείνωση, η Επιτροπή δεν θα παραλείψει να ειδοποιήσει την κυβέρνηση του Νεπάλ και να λάβει τα καταλληλότερα μέτρα.

Πρέπει, εξάλλου, να προστεθεί ότι η Επιτροπή χρηματοδότησε το 1996 ένα πρόγραμμα για την επέκταση και την αναδιάρθρωση των κέντρων υποδοχής των θιβετιανών προσφύγων, που βρίσκονται στην κοιλάδα του Κατμαντού και της Ποκάρα, που σημαίνει μια βελτίωση της κατάστασης των θιβετιανών που διέρχονται από το Νεπάλ.
ΓΡΑΠΤΗ ΕΡΩΤΗΣΗ E-2358/97 υποβολή: Undine-Uta Bloch von Blottnitz (V) προς την Επιτροπή (10 Iουλίου 1997)

Θέμα: Ανεπαρκής εφαρμογή του κανονισμού 338/97 της ΕΕ για την προστασία των ειδών στη Γερμανία

Την 1η Ιουνίου 1997, τέθηκε σε ισχύ ο νέος κανονισμός της ΕΕ για την προστασία των ειδών ((ΕΕ L 61, 3.3.1997, σελ. 1. )). Στο άρθρο 16 του κανονισμού καλούνται τα κράτη μέλη να θεσπίσουν ποινικές διατάξεις καθώς και δυνατότητες κατασχέσεως και επιβολής προστίμων σε περιπτώσεις παραβιάσεως του νέου κανονισμού. Η Ομοσπονδιακή Δημοκρατία της Γερμανίας δεν έχει λάβει μέχρι τούδε τα απαραίτητα μέτρα, μολονότι, είχε στη διάθεσή της επαρκή χρόνο και γνώριζε εγκαίρως την έναρξη ισχύος του κανονισμού. Για το λόγο αυτό, τα είδη ζώων και φυτών τα οποία αναγνωρίζονται από την ΕΕ ως χρήζοντα ιδιαίτερης προστασίας μπορούν πλέον να εισάγονται και να εξάγονται χωρίς κυρώσεις. Αντίθετα με τις απαιτήσεις της οδηγίας, παραμένουν εξάλλου άνευ κυρώσεων η αγορά, η προσφορά προς αγορά, η αγορά για εμπορικούς σκοπούς, η έκθεση και η χρησιμοποίηση για εμπορικούς σκοπούς καθώς και η πώληση, η δημιουργία αποθεμάτων, η προσφορά και η προώθηση με σκοπό την πώληση των ειδών που αναφέρονται στα παραρτήματα Α και Β του κανονισμού. Για όλες αυτές τις περιπτώσεις, τα γερμανικά τελωνεία δεν έχουν στη διάθεσή τους αντίστοιχες εξουσιοδοτικές διατάξεις.

1. Γνωρίζει η Επιτροπή τις εν λόγω γερμανικές παραλείψεις όσον αφορά την υλοποίηση του ευρωπαϊκού κανονισμού για την προστασία των ειδών;

2. Εάν ναι, με ποιό τρόπο σκοπεύει η Επιτροπή να αντιμετωπίσει τη δυσάρεστη αυτή κατάσταση;

3. Προτίθεται η Επιτροπή να καταστήσει την απορρέουσα από την αδράνεια της Γερμανικής Ομοσπονδιακής Κυβερνήσεως παραβίαση της Συνθήκης αντικείμενο προσφυγής ενώπιον του Ευρωπαϊκού Δικαστηρίου;

4. Υπάρχουν παρόμοια προβλήματα υλοποιήσεως στα υπόλοιπα κράτη μέλη; Εάν ναι, σε ποιά κράτη, απαντώνται σχετικές δυσκολίες και με ποιό τρόπο προτίθεται η Επιτροπή να θέσει τέλος στις καταστάσεις αυτές;

Απάντηση της κας Bjerregaard εξ ονόματος της Επιτροπής (11 Σεπτεμβρίου 1997)

Όπως αναφέρει το Αξιότιμο Μέλος του Κοινοβουλίου, στο άρθρο 16 του κανονισμού (ΕΚ) αριθ. 338/97 του Συμβουλίου της 9ης Δεκεμβρίου 1996 για την προστασία των ειδών άγριας πανίδας και χλωρίδας με τον έλεγχο του εμπορίου τους ((ΕΕ L 61 της 3.3.1997. )) υποχρεώνονται τα κράτη μέλη να λάβουν κατάλληλα μέτρα για τη διασφάλιση της επιβολής των κυρώσεων όσον αφορά σειρά παραβάσεων του εν λόγω κανονισμού. Σύμφωνα με το άρθρο 22, το άρθρο 16 ισχύει από την ημερομηνία θέσεως σε ισχύ του κανονισμού, δηλαδή την 3η Μαρτίου 1997. Σύμφωνα με το άρθρο 20, τα κράτη μέλη ενημερώνουν την Επιτροπή σχετικά με τις διατάξεις που θεσπίζουν για την εφαρμογή του κανονισμού καθώς και σχετικά με όλα τα χρησιμοποιούμενα νομικά μέσα και τα μέτρα που λαμβάνουν για την εφαρμογή και την επιβολή του.

Η Γερμανία και το σύνολο των υπολοίπων κρατών μελών δεν έχουν έως τώρα ενημερώσει σχετικά με νομικά μέσα και μέτρα που αφορούν τον κανονισμό. Η Επιτροπή πρόκειται κατά συνέπεια να ζητήσει από τα κράτη μέλη να συμμορφωθούν το ταχύτερο δυνατό και, εάν απαιτηθεί, θα κινήσει διαδικασίες επί παραβάσει έναντι των κρατών μελών που δεν θα συμμορφωθούν με τις υποχρεώσεις τους.
ΓΡΑΠΤΗ ΕΡΩΤΗΣΗ E-3028/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Μελλοντική πολιτική για τον θόρυβο (Πράσινη Βίβλος)

Η ερώτηση αφορά την Πράσινη Βίβλο της Επιτροπής: «Μελλοντική πολιτική για τον θόρυβο» (COM(96)0540 τελικό): Η Οικονομική και Κοινωνική Επιτροπή εγκρίνει την κατά προτεραιότητα λήψη μέτρων για την αξιολόγηση και τον περιορισμό των σιδηροδρομικών θορύβων μολονότι θεωρεί ότι τα μέτρα για τη μείωση της ηχορύπανσης που προτείνονται στην Πράσινη Βίβλο μπορούν να βελτιωθούν, με τη χρησιμοποίηση, π.χ., σύγχρονων μεταφορικών μέσων (low noise train).

Ζητούμε να εκτιμηθεί και, ει δυνατόν, να αποφευχθεί η ενδεχόμενη προσφυγή σε φόρους που ποικίλουν ανάλογα με τη χρήση της κάθε σιδηροδρομικής γραμμής: η συνεπαγόμενη αύξηση του κόστους είναι δυνατό να επιφέρει μετατόπιση της κυκλοφορίας προς άλλους τρόπους μεταφορών οι οποίοι να είναι, σε τελευταία ανάλυση, λιγότερο συμβατοί με το οικοσύστημα.

Κοινή απάντηση του κας Bjerregaard εξ ονόματος της Επιτροπής στις γραπτές ερωτήσεις E-3023/97, E-3024/97, E-3025/97, E-3026/97, E-3027/97 και E-3028/97 (5 Νοεμβρίου 1997)

Η Επιτροπή είναι ιδιαίτερα ευαισθητοποιημένη στα διάφορα θέματα που θίγει το Αξιότιμο Μέλος.

Με βάση τις πολυάριθμες γνωμοδοτήσεις που διατυπώθηκαν μετά τη δημοσίευση της Πράσινης Βίβλου σχετικά με το θόρυβο και ιδίως το ψήφισμα που ενέκρινε το Κοινοβούλιο, η Επιτροπή ολοκληρώνει επί του παρόντος τις μελλοντικές δράσεις στο θέμα της καταπολέμησης του θορύβου. Οι δράσεις αυτές προβλέπεται να ενσωματωθούν σε συνεκτικό και ρεαλιστικό πρόγραμμα. Τα νευραλγικά στοιχεία αυτού του προγράμματος φυσικά θα αποτελέσουν ο συντονισμός και η συναίνεση μεταξύ των διαφόρων παραγόντων που εμπλέκονται στο πρόβλημα του θορύβου. Η Επιτροπή δεν προτίθεται να δώσει ιδιαίτερη προτεραιότητα σε συγκεκριμένο μέτρο, αλλά να προσφύγει στην ισοσταθμισμένη χρήση όλων των προσφερόμενων μέτρων. Η Επιτροπή δεν προτίθεται να υποκαταστήσει τον καθορισμό ορίων εκπομπών με την επιβολή οικονομικών μέτρων. Εξάλλου, η Επιτροπή θα μεριμνήσει επίσης να αποφευχθούν λύσεις οι οποίες θα είχαν ως αποτέλεσμα να μεταστραφούν οι μεταφορές σε μέσα μεταφορών που θα είχαν μεγαλύτερες επιπτώσεις στο περιβάλλον.

Τέλος, ο καθορισμός των στόχων είναι η απαραίτητη προϋπόθεση για τη λήψη μέτρων καταπολέμησης του θορύβου. Η Επιτροπή αναλύει επί του παρόντος τις διάφορες προσφερόμενες εναλλακτικές λύσεις για τον ορισμό και τον καθορισμό αυτών των στόχων.
ΓΡΑΠΤΗ ΕΡΩΤΗΣΗ E-3153/97 υποβολή: Klaus Lukas (NI) προς την Επιτροπή (13 Οκτωβρίου 1997)

Θέμα: Ανάκληση του υπεύθυνου της αντιπροσωπείας του Pressburg

Μπορεί παρακαλώ η Επιτροπή να αναφέρει τους λόγους για την πρόσφατα πραγματοποιηθείσα πρόωρη ανάκληση του υπεύθυνου της αντιπροσωπείας στο Pressburg κ. Γεωργίου Ζαββού;

Μπορεί να επιβεβαιώσει πληροφορίες από την Σλοβακία σύμφωνα με τις οποίες ο υπεύθυνος της αντιπροσωπείας είχε αναμειχθεί και κάλυπτε οικονομικές ατασθαλίες σε προγράμματα PHARE στην Σλοβακία;

Για ποιά προγράμματα και με ποιούς αποδέκτες και για ποιές χορηγήσεις πιστώσεων πρόκειται;

Προτίθεται η Επιτροπή να αποκαλύψει πλήρως αυτές τις περιπτώσεις και να υποβάλει έκθεση στο Κοινοβούλιο;

Εάν ναί, πότε και με ποιό τρόπο θα ενημερωθεί το Ευρωπαϊκό Κοινοβούλιο;

Από ποιά χρονική στιγμή γνωρίζει η Επιτροπή για τις ατασθαλίες στο Pressburg;

Ποιά μέτρα έχει ήδη λάβει και ποιά πρόκειται ενδεχομένως να ληφθούν στο μέλλον;

Ποιά πειθαρχικά μέτρα προτίθεται να λάβει η Επιτροπή κατά των ενεχομένων ατόμων;

Απάντηση του κ. Van den Broek εξ ονόματος της Επιτροπής (13 Νοεμβρίου 1997)

Ο κ. Γεώργιος Ζαβός διορίστηκε επικεφαλής της αντιπροσωπείας της Επιτροπής στη Σλοβακία τον Δεκέμβριο του 1994. Ανέλαβε νέα καθήκοντα σαν πολιτικός σύμβουλος σε θέματα διεύρυνσης στις Βρυξέλλες την 1η Οκτωβρίου 1997. Η μετάθεση αυτή αποφασίστηκε προς όφελος της υπηρεσίας.

Η Επιτροπή διεξάγει τώρα έρευνα σχετικά με τα θέματα που αναφέρει το Αξιότιμο Μέλος του Κοινοβουλίου και, για το λόγο αυτό, δεν μπορεί να προβεί σε οριστικές παρατηρήσεις στο διάστημα αυτό.

Όταν ολοκληρωθεί η έρευνα, η Επιτροπή θα εξασφαλίσει την ενημέρωση του Κοινοβουλίου.
ΓΡΑΠΤΗ ΕΡΩΤΗΣΗ E-2686/97 υποβολή: Luigi Moretti (NI) προς την Επιτροπή (1 Σεπτεμβρίου 1997)

Θέμα: Καθυστερήσεις στις πληρωμές

Το 1995, η Επιτροπή ενέκρινε μία σύσταση προς τα κράτη μέλη σχετικά με τα μέτρα για τη μείωση των καθυστερήσεων των πληρωμών (95/198/ΕΚ ((ΕΕ L 127 της 10.6.1995, σελ. 19. ))). Η μη υιοθέτηση εκ μέρους των κρατών μελών, των προτεινομένων μέτρων, ανάγκασε την Επιτροπή να εκπονήσει και να εγκρίνει, προσφάτως, μία ανακοίνωση σχετικά με τις καθυστερήσεις πληρωμών στις εμπορικές συναλλαγές και να προβλέψει την εκπόνηση μίας πρότασης οδηγίας που θα υποβληθεί έως το τέλος του έτους.

Εάν λάβουμε υπόψη μας ότι, ολοένα και συχνότερα, οι δικαιούχοι των κεφαλαίων για προγράμματα και κοινοτικές πρωτοβουλίες διαμαρτύρονται για αδικαιολόγητες καθυστερήσεις στη διάθεση των κεφαλαίων εκ μέρους των κοινοτικών οργάνων, θα μπορούσε η Επιτροπή να αναφέρει ποιά μέτρα εφαρμόζει προς εξασφάλιση του σεβασμού των προθεσμιών πληρωμής στις χρηματοδοτήσεις των κοινοτικών προγραμμάτων;

Απάντηση του κ. Liikanen εξ ονόματος της Επιτροπής (16 Οκτωβρίου 1997)

Κατ' αρχάς, η Επιτροπή θα επιθυμούσε να καλέσει το αξιότιμο μέλος του Κοινοβουλίου να λάβει γνώση των απαντήσεων που πρόσφατα έχει δώσει στις γραπτές ερωτήσεις Ε-3101/96 του κ. Mather ((EE C 105 της 3.4.1997. )) και Ε-1568/97 του κ. Novo ((ΕΕ C 60 της 25.2.1998, σελ. 27. )). Στις απαντήσεις της σε ερωτήσεις ανάλογες με εκείνη του αξιότιμου μέλους, η Επιτροπή ανέφερε, προς ενημέρωση του Κοινοβουλίου, τις αλλαγές που έχουν επέλθει τα τελευταία έτη στις διαδικασίες πληρωμών της και οι οποίες είχαν, εν γένει, ως αποτέλεσμα μια περισσότερο αξιόπιστη και ταχύτερη εκτέλεση.

Η Επιτροπή ελέγχει τακτικά τις προθεσμίες εκτέλεσης. Έτσι, για το οικονομικό έτος 1996, διαπιστώθηκε ότι για όλες τις πληρωμές της Επιτροπής η μέση προθεσμία, μετρούμενη από τη στιγμή της παραλαβής του τιμολογίου μέχρι την ημερομηνία ανάληψης από το λογαριασμό της Επιτροπής, ήταν 52 ημέρες. Διαπιστώθηκε επίσης ότι, κατά το ίδιο οικονομικό έτος 1996, 78% των πληρωμών είχαν εκτελεστεί εντός προθεσμίας κατώτερης ή ίσης προς 60 ημέρες, 12% μεταξύ 60 και 90 ημερών και για το 10% χρειάστηκαν πάνω από 90 ημέρες.

Παρά την εκτίμησή της ότι τα αποτελέσματα αυτά επιδέχονται τελειοποίηση και ότι θα πρέπει να ληφθούν μέτρα ώστε τουλάχιστον το 95% των εντολών πληρωμών να εκτελούνται μέσα σε προθεσμία 60 ημερολογιακών ημερών, η Επιτροπή ενέκρινε, μόλις πρόσφατα, ανακοίνωση για τις προθεσμίες πληρωμών ((έγγρ. SEC (97) 1205. )) στην οποία αναγνωρίστηκε ρητώς, για ορισμένες κατηγορίες πληρωμών, η αρχή της καταβολής τόκων υπερημερίας σε περίπτωση υπέρβασης της προθεσμίας. Οι πρακτικές λεπτομέρειες εφαρμογής του μέτρου αυτού, που υλοποιείται κυρίως με την εισαγωγή ρήτρας σε όλες τις συμβάσεις της Επιτροπής, έχουν ήδη θεσπιστεί και εφαρμόζονται από την 1η Οκτωβρίου 1997.
ΓΡΑΠΤΗ ΕΡΩΤΗΣΗ E-3013/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Ιταλικά σχέδια για το αστικό πρόγραμμα

Στις 10 Ιανουαρίου 1997 έληξε η προθεσμία για την υποβολή σχεδίων αστικής ανάπτυξης στο πλαίσιο του προγράμματος URBAN για την περίοδο 1997-1999.

Πόσα από τα υποβληθέντα σχέδια προέρχονται εξ Ιταλίας;

Πόσα και ποιά αφορούν κοινότητες των πόλεων της Βορειοδυτικής Ιταλίας, και, ειδικότερα, του Μιλάνο, του Τορίνο, της Γένοβα;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-3013/97 και E-3033/97 (24 Οκτωβρίου 1997)

Με απόφαση της 8ης Μαΐου 1996, η Επιτροπή αποφάσισε την κατανομή των χρηματοδοτικών πόρων των κοινοτικών πρωτοβουλιών.

Η ενδεικτική κατανομή στο πλαίσιο της πρωτοβουλίας URBAN στην Ιταλία ανέρχεται, για την περίοδο 1997-1999, σε 11,81 εκατ. Ecu για το στόχο 1 και 6,40 εκατ. Ecu εκτός στόχου 1 (τιμές 1995).

Με την ανακοίνωσή της προς τα κράτη μέλη ((ΕΕ C 200 της 10.7.1996. )) και, κυρίως, με το σημείο 20 της ανακοίνωσης, η Επιτροπή κάλεσε τα κράτη μέλη να υποβάλουν επιχειρησιακά προγράμματα στο πλαίσιο της πρωτοβουλίας URBAN. Η Επιτροπή δεν προβλέπει καμία άλλη γεωγραφική κατανομή στο εσωτερικό των κρατών μελών, εκτός από έναν καταμερισμό μεταξύ περιοχών του στόχου 1 και εκτός στόχου 1.

Οι αρχές της Ιταλίας παρουσίασαν πρόταση σχετικά με τα προγράμματα που αφορούν τις πόλεις Τεργέστη, Λέτσε και Κατανζάρο.
ΓΡΑΠΤΗ ΕΡΩΤΗΣΗ E-3348/97 υποβολή: Frank Vanhecke (NI) προς την Επιτροπή (22 Οκτωβρίου 1997)

Θέμα: Το κόστος ενοικιάσης των γραφείων των υπαλλήλων της Επιτροπής

Όταν χρειάστηκε να εκκενωθεί το κτίριο Berlaymont στις Βρυξέλλες μετά την ανακάλυψη αμιάντου στο κτίριο, το βελγικό κράτος χορήγησε άλλα γραφεία στους υπαλλήλους της Επιτροπής.

Μπορεί να αναφέρει η Επιτροπή, για τα έτη 1995, 1996 και 1997, το συνολικό ύψος των δαπανηθέντων από το βελγικό κράτος χρημάτων για την ενοικίαση των νέων αυτών γραφείων;

Απάντηση του κ. Liikanen εξ ονόματος της Επιτροπής (27 Νοεμβρίου 1997)

Δεδομένου ότι τα ενοίκια τα σχετικά με τα κτίρια υποκατάστασης του Berlaymont καταβάλλονται από τη Διαχείριση Κτιρίων-Rιgie des Bβtiments (βελγικό κράτος), η Επιτροπή δεν δύναται να παράσχει τις αιτούμενες πληροφορίες.

Οι εν λόγω πληροφορίες μπορούν να δοθούν αποκλειστικώς από την υπηρεσία «Rιgie des Bβtiments, Direction Bruxelles Capitale, Section III».
ΓΡΑΠΤΗ ΕΡΩΤΗΣΗ E-2778/97 υποβολή: Amedeo Amadeo (NI) προς την Επιτροπή (1 Σεπτεμβρίου 1997)

Θέμα: Ενοποίηση των επαγγελματικών οικονομικών κατηγοριών

Μετά από προσεκτική μελέτη των χωρών της Ευρωπαϊκής Ένωσης, διαπιστώνεται ότι η Ιταλία είναι το μοναδικό κράτος που δεν έχει ακόμη δημιουργήσει ενιαίο οικονομικό επάγγελμα αποτελούμενο από εμποριολόγους, εμπορικούς λογιστές και συμβούλους εργασίας οι οποίοι καταχωρισμένοι επίσημα ανέρχονται περίπου σε 100.000 άτομα στο ιταλικό έδαφος.

Εν αναμονή αυτού, ζητείται από την Επιτροπή να ασκήσει πίεση στην ιταλική κυβέρνηση για να αναλάβει νομοθετική πρωτοβουλία ενοποίησης των επαγγελματικών οικονομικών κατηγοριών.

Απάντηση του κ. Monti εξ ονόματος της Επιτροπής (27 Οκτωβρίου 1997)

Δεν υφίσταται κοινοτικός κανόνας που να υποχρεώνει την Ιταλία να δημιουργήσει ενιαίο επαγγελματικό σύλλογο για τα επαγγέλματα που ασκούνται στην Ιταλία υπό τον τίτλο «Dottore commercialista», «Ragioniere» και «Consulente del lavoro». Για τον λόγο αυτό δεν εναπόκειται στην αρμοδιότητα της Επιτροπής να ασκήσει πίεση στην ιταλική κυβέρνηση προς αυτή την κατεύθυνση.